**Tapani Ripatti** (s. 4. tammikuuta 1950) on lahtelainen eläkkeellä oleva radiotoimittaja ja DJ. Hän kuuluu kotimaiseen DJ Hall of Fameen. Ripatti on toiminut useita kausia Lahden kaupunginvaltuutettuna (sd.).

Levyjen soittamisen hän aloitti 1960- ja 1970-lukujen vaihteessa. Hänen esiintyjänimensä oli pääasiassa **DJ Beaver**. 1970- ja 1980-lukujen vaihteessa hän toimi muun muassa Levyraadin vakiojäsenenä. 1980-luvulla hän oli Yleisradion Radio 1:n viihdetoimituksessa, jossa juonsi nuorten ohjelmia, joilla oli oma merkittävä vaikutuksensa vuosikymmenen nuorisokulttuuriin. Ripatti kirjoitti myös musiikkiarvosteluja muun muassa Suosikkiin. Samalla vuosikymmenellä hän veti radiossa Radio 1983 -ohjelmaa, heti sen jälkeen Ocsidia ja 1990-luvulla Tri Patti's partylinea sekä Yövuoroa, jotka kaikki olivat diskoon ja uudempaan elektroniseen tanssimusiikkiin keskittyneitä ohjelmia. Vuonna 2011 hän työskenteli Ylen Lahden Radiossa tuottajana. 

Ripatti tunnetaan nopeasta ja persoonallisesta puhetyylistään, joka on tuonut sekä faneja että vihamiehiä – jälkimmäiset vaihtavat radiokanavaa välittömästi häntä kuullessaan. Ripatti kertoo saaneensa aikoinaan paljon palautetta tavastaan puhua lähetyksissä soittamansa musiikin päälle: Musiikin nauhoittaminen radiosta oli 1980-luvulla hyvin yleistä, ja nauhoittajia luonnollisesti harmitti hyvän musiikin osittainen "pilaaminen" tällä tavalla, ulkopuolisella puheella. Kesäkuussa 2007 YLE:n Yöradiossa lähetetyn Ocsid-spesiaalin aikana Ripatti puhui Souvlakin "Inferno"-kappaleen alkuosan päälle ja totesi nauraen seuraavaa: "Toivon todella hartaasti, että joku edelleen yrittää äänittää. Sillä tämä on äänittäjän ihanneohjelma, ollut aina."

Vaikka Ripatti yhdistetään usein nimenomaan dance- ja klubimusiikkiin, on hän laajemminkin afroamerikkalaisen tai yleensä mustan musiikin ystävä. Funk, reggae, soul, rhythm and blues ja esimerkiksi Chuck Berryn kaltaiset artistit ovat hänelle läheisiä.

Lokakuussa 2014 Ocsid teki paluun lahtelaisen LiMu Radion kautta. Ripatti on juontanut kaksituntista ohjelmaa joka toinen keskiviikko kello 19–21.

2010-luvulla nostettiin esille Sabatti -ohjelman jakso, jossa Ripatti haastatteli Kikkaa, Pasi Kaunistoa sekä Irwin Goodmania vuonna 1990. Ripatin katsottiin kohdelleen Kikkaa haastattelussa alentavasti. Ripatti kommentoi vuonna 2019 YLEn toimittajalle, ettei muista haastattelua, mutta sitaatit siitä kuulostavat hänen mielestään nykyään äärimmäisen typeriltä. Ripatti kertoi, että ohjelman konseptiin kuului tietynlainen tylyys ja hänellä oli tuohon aikaan vahvoja mielipiteitä eri musiikintyylien keskinäisestä paremmuudesta. Hän myös epäilee asenteissaan olleen vanhakantaisuutta naisten suhteen. Myöhemmin hän on alkanut suhtautua Kikan musiikkiin myönteisemmin.

Lähteet
-------

1. ↑  Lumme, Hanna: Diskon kuningas Tapani Ripatti jää eläkkeelle: "Minun on aina täytynyt tuntea intohimoa siihen mitä teen" *Yle Uutiset*.  30.1.2015. Viitattu 26.9.2015.
2. ↑  DJ Hall of Famen kotiluola avattiin Discopress Oy.  Arkistoitu 7.9.2013. Viitattu 6. heinäkuuta 2007.
3. ↑   (Arkistoitu – Internet Archive)
4. ↑  Jukka Lindfors: DJ Beaver muistelee  9. toukokuuta 2007. YLE. Viitattu 6. heinäkuuta 2007.
5. ↑  Pasi Rytinki: Ei ihan entisen veroinen  23. syyskuuta 2002. Katso. Viitattu 6. heinäkuuta 2007.
6. 1 2 3  Annamari Nurminen: Ripatti räpättää nyt hyvän radiopuheen puolesta  9. syyskuuta 2000. Turun Sanomat.  Arkistoitu 30.9.2007. Viitattu 6. heinäkuuta 2007.
7. 1 2  YLEn YleX- ja Radio Suomi -kanavilla 29.–30. kesäkuuta 2007 lähetetty Ocsid-yöradio
8. ↑  Seppälä, Mikko: Tapani Ripatin Ocsid palaa radioon *Verkkolehti Esipuhe*.  29.10.2014.  Arkistoitu 10.2.2015. Viitattu 10.02.2015.
9. ↑  "Toimittaja Tapani Ripatti kommentoi kohua herättänyttä Kikka-haastattelua vuodelta 1990", Ippi Arjanne (toimittaja), YLE-Areena podcastit, 5.7.2019,

Aiheesta muualla
----------------

* Lahden Radio: Tapani Ripatti (Arkistoitu – Internet Archive)
* Ripatti Yleisradion Elävässä arkistossa
* Lomamatka 80 -luvulle - Tapani Ripatti kertojana

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |